Onsdag eftermiddag nåede føreren af en ældre Citroën lige akkurat ud af bilen, før den selvantændte.

Klokken 14.25 kom føreren kørende af Bredgade i Løgstør, og umiddelbart foran politistationen selvantændte den ældre Citroën BX øjeblikket efter at han var steget ud af bilen. - Det skete lige foran en af vores patruljevogne, og brandvæsnet var på stedet kort tid efter, så bilen udbrændte ikke, men den tog da skade af det, oplyser vagthavende ved Nordjyllands Politi i Løgstør til TV2/Nord. Føreren slap fra uheldet uden mén.